Мутински рат је назив за сукоб између Марка Антонија са једне, и римске војске коју су, по налогу сената, водили двојица конзула, Аул Хирције и Панса, и млади Октавијан. Сукоб је вођен у зиму/рано пролеће 43. п. н. е. у Цисалпинској Галији (данашња Ломбардија) у околини града Мутине (данашња Модена) у којој се утврдио један од цезароубица Децим Брут. Мутинским ратом отпочео је нови период грађанских ратова после Цезаревог убиства 15. марта 44. п. н. е., који ће бити окончан тек након Октавијанове победе код Акцијума 31. п. н. е.